Anía uca nna Juanba biꞌiniha bisínbi lo yu bisiha.
Labi nna rulisabi ca benni qui odú xiyyancana,
eyadicana inda lhe qui dhi Tata Do Iyyabaaha elha xen lhasi gue ca tulha guecani.
Iyába ca benni seꞌe lo yu nu te láni Judea,
ca nu seꞌe lheꞌe yiesi Jerusalén lhe riacana atta requi Juan.
Atti ruxxúa lopicana ca tulha guecani lo Tata Do Iyyabaaha nna rugaditteba Juan cana inda lheꞌe yoo nu te láni Jordán.
Xo Juan ancana leni itsa xo nimala te láni camello.
Nu ridhí lheꞌebi nna ancana ttu yieti.
Elha go robi nna ancana nu xixxi iꞌiya lhe nu anca attiba uxxaru lána langosta lhe.
Labi nna riguixxiꞌenbi ca benni rábi cana:
―Dequide neti nna chi daa attu benni ra xxenru lee atti neti.
Benniha nua niba läbi elha ralha iyachua idhasia lo guaracha guee.
Neti nna sunruba rugadia le inda,
ttiaca benni chi dabaha nna ugadie le inda leni Espíritu gue Tata Do Iyyabaaha.
La laniaguaba nua biría Jesús lheꞌe yiesi nu te láni Nazaret nu re lo yu nu te láni Galilea,
die atta du Juan.
Nianna Juan nna begadibi Benniha inda lheꞌe yoo Jordán.
Lagüiba atti dia Jesús reríe lheꞌe indaha nna biláttebanie beali iyyabaaha biría Espíritu gue Tata Do Iyyabaaha dee guadie,
anque attiba ttu becha,
udoe iqui Jesús.
Nianna bientteba tsiꞌi Tata Do Iyyabaaha re Jesús:
―Lu ancalu xiꞌinia Benni racatia gueni,
neti doa redaca lasia len luu.